SIRI ควรมีไว้ครอบครอง เปิดโครงการหรูเพียบ ยอดโอนถล่ม P/E ต่ำกว่ากลุ่ม อัพไซด์สูงปรี๊ด
ข่าวหุ้นธุรกิจออนไลน์ ได้สำรวจบทวิเคราะห์ บริษัท แสนสิริ จำกัด (มหาชน) หรือ SIRI ที่นักวิเคราะห์หลายสำนักต่างแนะนำ โดยมองว่าเป็นหุ้่นน่าสนใจ หลังแนวโน้มผลประกอบการไตรมาส 4/59 โตโดดเด่น ตามยอดโอนคอนโดฯหรูเพียบ ดันยอดขายรวมเข้าเป้า 4 หมื่นล้านบาท
15 ต.ค. 2559

ข่าวหุ้นธุรกิจออนไลน์  ได้สำรวจบทวิเคราะห์ บริษัท แสนสิริ จำกัด (มหาชน) หรือ SIRI ที่นักวิเคราะห์หลายสำนักต่างแนะนำ โดยมองว่าเป็นหุ้่นน่าสนใจ หลังแนวโน้มผลประกอบการไตรมาส 4/59 โตโดดเด่น ตามยอดโอนคอนโดฯหรูเพียบ ดันยอดขายรวมเข้าเป้า 4 หมื่นล้านบาท
ที่สำคัญราคาหุ้นยังถูก เห็นได้จากค่า P/E อยู่ที่ 7.36 เท่า ซึ่งต่ำกว่า P/E กลุ่มอสังหาริมทรัพย์และก่อสร้าง/พัฒนาอสังหาริมทรัพย์ ซึ่งอยู่ที่ 14.48 เท่า อีกทั้งราคาหุ้นมีเป้าหมายสูงสุดที่ 2.24 บาท อัพไซด์มากถึง 34.13% เป็นแรงหนุนให้ราคาหุ้นกลับมาน่าสนใจ และมีโอกาสขึ้นแรงได้อีกครั้ง 
 
นายอุทัย อุทัยแสงสุข รองกรรมการผู้จัดการอาวุโส สายงานพัฒนาธุรกิจและพัฒนาโครงการคอนโดมิเนียม บริษัท แสนสิริ จำกัด (มหาชน) หรือ SIRI เปิดเผยว่า บริษัทมั่นใจยอดขายของโครงการคอนโดมิเนียมปีนี้ทำได้เข้าเป้า 2.7 หมื่นล้านบาท จากยอดขายรวมทั้งหมดที่ตั้งไว้ในปีนี้ 4.2 หมื่นล้านบาท โดยช่วง 9 เดือนที่ผ่านมา ยอดขายของโครงการคอนโดมิเนียมทำได้อยู่ที่ 1.3 หมื่นล้านบาท ซึ่งบริษัทมองแนวโน้มของช่วงไตรมาสสุดท้ายของปีนี้มีโอกาสที่จะทำยอดขายได้ตามเป้าหมายอย่างแน่นอน จากการที่บริษัทจัดงานใหญ่ประจำปีเพื่อกระตุ้นยอดขายในช่วงโค้งสุดท้ายของปีนี้ คือ งาน “Sansiri Life Come Home 2016” ระหว่างวันที่ 4-6 พ.ย. 59 ใน 5 ประเทศ คือ ไทย ฮ่องกง สิงคโปร์ ไต้หวัน และจีน ที่เซี่ยงไฮ้
ทั้งนี้ บริษัทได้ตั้งเป้ายอดขายจากการจัดงาน”Sansiri Life Come Home 2016″ ระหว่างวันที่ 4-6 พ.ย. 59 ในประเทศไทย จำนวน 1 หมื่นล้านบาท โดยมาจากการเปิดตัว 3 โครงการคอนโดมิเนียมใหม่ อยู่ที่ 8-9 พันล้านบาท  ซึ่ง 3 โครงการดังกล่าวเป็นโครงการร่วมทุนกับบมจ.บีทีเอส กรุ๊ป โฮลดิ้งส์ (BTS) นำมาขายภายในงานดังกล่าว คือ โครงการเดอะ ไลน์ สุขุมวิท 101  มูลค่า 4.2 พันล้านบาท โครงการเดอะไลน์ พหลฯ-ประดิพัทธ์ มูลค่า 5.8 พันล้านบาท และโครงการ KHUN by YOO inspired by Starck ทองหล่อซอย 12 มูลค่ากว่า 4 พันล้านบาท
รวมทั้ง บริษัทยังนำโครงการที่อยู่ในสต๊อกที่พร้อมขายราว 5 พันล้านบาท จำนวน 1,500 ยูนิต มานำเสนอเป็นทางเลือกให้กับลูกค้าสำหรับการจัดงานในประเทศไทย โดยมี 1,000 ยูนิต เป็นโครงการที่พร้อมอยู่ มูลค่า 3 พันล้านบาท ซึ่งบริษัทคาดหวังว่าจะมีลูกค้าที่ซื้อโครงการพร้อมอยู่ที่บริษัทนำมาขายในงานราว 1 พันล้านบาท หรือคิดเป็น 200-300 ยูนิต
นอกจากนี้ การจัดงานใหญ่โค้งสุดท้ายของปีนี้ในต่างประเทศจะยังช่วยให้แนวโน้มยอดขายโครงการของลูกค้าต่างประเทศมีโอกาสทำได้เกินเป้าหมายที่ตั้งไว้ 5 พันล้านบาท หลังจากที่ยอดขายโครงการของลูกค้าต่างชาติในช่วง 9 เดือนที่ที่ผ่านมาทำได้แล้วกว่า 3 พันล้านบาท อีกทั้งในไตรมาส 4/59 บริษัทจะมีการเปิดขายโครงการ 98 Wireless อย่างเป็นทางการ ซึ่งจะช่วยหนุนยอดขายให้เข้าเป้า ทั้งนี้ปัจจัยที่บริษัทกังวลในตอนนี้คงเป็นเรื่องปัจจัยในประเทศที่จะมีผลอย่างมีนัยสำคัญต่อการตัดสินใจซื้อที่อยู่อาศัยของลูกค้า
ด้านรายได้ของโครงการคอนโดมิเนียมในปีนี้นั้นยังมั่นใจทำได้ตามเป้าหมายอยู่ที่ 2 หมื่นล้านบาท โดย 9 เดือนที่ผ่านมามีรายได้จากโครงการคอนโดมิเนียมเข้ามาแล้ว 1.3 หมื่นล้านบาท ซึ่งในช่วงไตรมาส 4/59 บริษัทจะมีการโอนโครงการที่อยู่ในมูลค่ายอดขายรอโอน (Backlog) อีก 4-5 พันล้านบาท จาก Backlog ที่มีอยู่ทั้งหมด 3 หมื่นล้านบาทในปัจจุบัน ซึ่ง Backlog ที่มีอยู่นั้นเป็น Backlog ของโครงการคอนโดมิเนียมกว่า 95%
 
บล.เอเชีย เวลท์ ระบุในบทวิเคราะห์แนะนำ “ซื้อ” SIRI ราคาเป้าหมาย 2.24 บาท มองไตรมาส 4/59 กลับมาแข็งแกร่งทุกด้าน โดยยอด Presales งวด 9 เดือนแรกปีนี้ คิดเป็น 47% ของเป้าทั้งปีที่ตั้งไว้ 42,000 ล้านบาท (เพิ่มขึ้น 47% จากช่วงเดียวกันในปีก่อน)
นอกจากนี้ โครงการที่เตรียมเปิดตัวใหม่ในช่วงไตรมาส 4/59 จะมีทั้งสิ้นอีก 28,744 ล้านบาท รวม 6 โครงการ โดยรวมในปี 2559 นี้คาดการเปิดโครงการใหม่รวมเป็นมูลค่าถึง 50,513 ล้านบาท สูงกว่าปีที่แล้วถึง 128% ซึ่งโครงการคอนโดมีเนียมที่เป็นไฮไลท์ไนไตรมาส 4/59 คือ 1) 98 Wireless (8,500 ล้านบาท) สร้างเสร็จพร้อมเปิดขายและโอนในไตรมาส 4/59 2) The Monument ทองหล่อ 6,000 ล้านบาท 3) The Line พหลโยธิน (ปฎิพัทธ์) 5,000 ล้านบาท และ 4) The Line สุขุมวิท 101 มูลค่า 3,000 ล้านบาท และ 5) โครงการที่ยังไม่เปิดเผย 4,000 ล้านบาท
ทั้งนี้ คาดว่าในไตรมาส 4/59 เป็นต้นไป จะมียอดโอนเพิ่มเข้ามาต่อเนื่องจากการที่บริษัทมีโครงการรอขายอยู่มากถึง 61,014 ล้านบาท โดยโครงการที่เป็นไฮไลท์ที่คาดว่ามีการโอนเข้ามามาก ได้แก่ โครงการ The Line สุขุมวิท 71 ซึ่งเป็นโครงการร่วมทุนกับ BTSG โครงการแรก และอีกโครงการคือ The XXXlX (The 39) เป็นของ SlRl เอง
 
ขณะเดียวกัน บล.เมย์แบงก์ กิมเอ็ง (ประเทศไทย) ระบุในวิเคราะห์แนะนำ “ถือ” SIRI ราคาเป้าหมาย 1.85 บาท แม้แนวโน้มผลประกอบการ ไตรมาส 3/59 จะอ่อนแอสุดของปีนี้ แต่จะกลับมาดีขึ้นในไตรมาส 4 /59 จากกำหนดส่งมอบหลายโครงการ รวมทั้งคอนโดมิเนียมโครงการแรกของ JV คือ The Line สุขุมวิท 71 และคงประมาณการกำไรสุทธิของปีนี้ที่ 3,492 ล้านบาททรงตัวจากปีก่อน
 
ด้านราคาหุ้น SIRI ปิดวานนี้ (14 ต.ค.) ราคาอยู่ที่ 1.67 บาท บวก 0.10 บาท หรือ 6.37% มูลค่าซื้อขาย 271.65 ล้านบาท 